**Adatkezelési tájékoztatás:**

A pályázathoz kapcsolódó adatkezelést a Támogató, illetve a hatáskörében eljáró Bizottság, és a lebonyolító együttesen, a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (GDPR) szóló EU Parlament és Tanács 2016/679. számú rendeletének 26. cikke szerinti közös adatkezelőként (a továbbiakban együttesen: **adatkezelő**) végzik, adatfeldolgozó igénybevételére nem kerül sor.

Az adatkezelő minden pályázó esetében kezeli a következő adatokat: pályázó neve, székhelye, postacíme, adószáma, bankszámlaszáma és a bankszámlát vezető pénzintézet neve, képviselőjének és kapcsolattartójának neve. Amennyiben a pénzügyi lebonyolító személye eltér a pályázótól, akkor annak neve, székhelye, adószáma, képviselőjének neve, bankszámlaszáma és a bankszámlát vezető pénzintézet neve.

Ezen adatok – figyelemmel a pályázati felhívás szerinti pályázók körére – az Infotv. szerinti közérdekű, illetve közérdekből nyilvános adatnak minősül a vonatkozó jogszabályok (az egyéni vállalkozóról és az egyéni cégről szóló 2009. évi CXV. törvény, a cégnyilvánosságról, a bírósági cégeljárásról és a végelszámolásról szóló 2006. évi V. törvény, illetve a civil szervezetek bírósági nyilvántartásáról és az ezzel összefüggő eljárási szabályokról szóló 2011. évi CLXXXI. törvény) alapján.

Ezen túlmenően az adatkezelő kezeli továbbá azokat az adatokat is, amelyeket a pályázó a részére megad, így a képviselőjének, kapcsolattartójának telefonszámát, elektronikus levelezési címét (e-mail), a képviselő által meghatalmazott személy személyes adatait (név, cím, elérhetőségek).

Az adatkezelés célja: a pályázati feltételeknek (pályázati felhívásnak) való megfelelés megállapításához, a feltételeknek nem megfelelő pályázatok és pályázók kizárásához, valamint a pályázatok elbírálásához, az eredményről való tájékoztatáshoz szükséges adatok biztosítása.

Az adatkezelés jogalapja: a pályázati felhívásra figyelemmel a pályázat benyújtásával adott hozzájárulás a GDPR 6. cikk a) pontja, valamint – amennyiben ennek feltételei fennállnak – b) pontja alapján.

Az adatkezelő az adatokat tartalmazó dokumentumokat az önkormányzati hivatalok egységes irattári tervének kiadásáról 78/2012. (XII. 28.) BM rendelet rendelkezéseinek megfelelően, a támogatások kifizetéséhez kapcsolódó adatokat a számviteli jogszabályok szerinti ellenőrzési idő végéig kezeli.

Tájékoztatjuk a pályázókat, hogy adataikat és pályázataikat az adatkezelő semmilyen, a pályázaton kívüli egyéb célból nem használja, harmadik személynek nem továbbítja. A pályázatokat a hozzá csatolt dokumentumokkal együtt (kivéve számlák, szigorú számadású bizonylatok és a törvény által meghatározott ideig megtartásra kötelezett dokumentumok) az adatkezelő az önkormányzati hivatalok egységes irattári tervének kiadásáról 78/2012. (XII. 28.) BM rendelet rendelkezései szerinti megőrzési idő lejártát követően megsemmisíti.

A pályázók az adatkezeléshez adott hozzájárulást a nyertes szerződés megkötését megelőzően bármikor visszavonhatják, ebben az esetben azonban a szerződés megkötésére nem kerül sor, az adatkezelő a pályázó adatait törli. A szerződés megkötését követően az adatkezelési hozzájárulás visszavonására nincsen lehetőség, mivel ezt követően az adatkezelés jogalapja a szerződéses kötelezettség teljesítése.

A pályázók – beleértve a nyertes pályázókat is – kérhetik az adatkezelő tájékoztatását a személyes adataik kezeléséről, a személyes adataik helyesbítését, illetve a kötelező adatkezelés kivételével személyes adataik törlését vagy az adatkezelés korlátozását (zárolását), valamint tiltakozhatnak az adataik kezelése ellen. Az adatkezelő a tájékoztatást a kérelem benyújtásától számított legrövidebb idő alatt, de legfeljebb 25 napon belül, az Infotv. rendelkezéseinek megfelelően adja meg. Ez a rendelkezés nem alkalmazható a közérdekű vagy közérdekből nyilvános adatokra.

Az a pályázó, aki úgy véli, hogy az adatkezelő adatkezelése következtében sérültek a jogai, úgy megkeresheti az adatkezelő adatvédelmi tisztviselőjét (dr. Csillag Eszter, gdpr@miskolc.hu), vizsgálatot kezdeményezhet a Nemzeti Adatvédelmi és Információszabadság Hatóságnál (1024 Budapest, Szilágyi Erzsébet fasor 22/C., ügyfélszolgálat@naih.hu, +36-1-3911400, www.naih.hu) vagy az illetékes bírósághoz fordulhat.